ועדת הכספים, כנסת 18, פרוטוקול מספר 197, 2009-11-11 10:45

משה גפני: אני פותח את ישיבת ועדת הכספים והנושא הוא שינויים בתקציב לשנת 2009.

משה גפני: פניות מספר 279-280 – סל הבריאות

יאיר זילברשטיין: מדובר בהעברה של מיליון ו-850 אלף שקלים מהלשכה לשיקום נכים למשרד הבריאות, להוסטלים לניצולי שואה וכן השתתפויות בין המשרדים, משרד הרווחה, משרד הבריאות ומשרד החינוך.

משה גפני: יש שאלות?

משה גפני: אין.

משה גפני: אנחנו מצביעים.

משה גפני: ה צ ב ע ה פניות מספר 279-280 – אושרה פה אחד

אורי גבע: הפנייה הזו נועדה לתקצוב 4 מיליון שקלים בהתאם להסכמים הקואליציוניים ובנוסף לבצע שינויים פנימיים בתקציב נציבות שירות המדינה והעברה של 2 מיליוני שקלים בין המשרד לשיתוף פעולה אזורי למשרד לפיתוח הנגב והגליל, כהחזר הלוואה.

משה גפני: יש שאלות?

משה גפני: אין.

משה גפני: אנחנו מצביעים.

משה גפני: ה צ ב ע ה פניות מספר 289-291 – אושרה פה אחד

אורי גבע: יש כאן שילוב של שתי פניות.

אורי גבע: פנייה אחת היא העברה של סכום של 16 מיליון שקלים ועוד העברה של השלמה ל-69 מיליוני שקלים למשרד החוץ.

אורי גבע: זה בעקבות השינוי בשער החליפין ובהתאם לסיכום בינינו.

משה גפני: יש שאלות?

חיים אורון: אני רוצה להבין את הלחץ.

חיים אורון: ספר לי קצת מה הלחץ.

משה גפני: הלחץ הוא שאני אתמול הייתי צריך לנסוע לאילת.

משה גפני: הבטחתי ואני רוצה לעמוד במילה שלי.

משה גפני: היו כמה חברים שאמרו שהיה הנושא של סל הבריאות, היה הנושא הזה, היה נושא נוסף ואמרתי להם שאני אוסיף בסדר היום ואני לא אעשה את כל ההעברות אלא את כל ההעברות נעשה ביום שני אבל הבטחתי שזה יהיה היום.

משה גפני: אנחנו מצביעים.

משה גפני: ה צ ב ע ה פניות מספר 296-297 – אושרה פה אחד הפנייה האחרונה שאני מעלה היא פנייה מספר 302-303 – משרד הקליטה.

משה גפני: אדוני היושב-ראש, אני עומד במילה שלי.

משה גפני: אמרתי שאני אעבור את זה היום ואני מעביר את זה היום.

משה גפני: לא כל המפלגות בקואליציה עומדות במילה שלהן.

זאב אלקין: אני יודע.

זאב אלקין: אני באתי לעזור לך.

משה גפני: לא כל המפלגות בקואליציה עומדות במילה שלהן.

אופיר להב: מדובר בשני מיליון שקלים שעוברים במסגרת הסכמים לאגף קליטה בקהילה לצורך פעולות קליטה חברתית.

חיים אורון: אני רוצה להבין מה ההסכמים, למי זה עובר, מי מחליט, מי קובע למי.

חיים אורון: אין לי בעיה אבל יש לי הרגשה שזה מתנהל.

חיים אורון: אני מבין, אני קורא, הבוקר סוף סוף הבנתי למה עבר אתמול החוק לקיצוץ.

חיים אורון: ראיתי שאתמול סגרו 84 מיליון שקלים לחינוך הממלכתי דתי או האחר, הפסיקו את השמיטה.

חיים אורון: אני יודע לקרוא עיתונים.

משה גפני: אין לי מושג על מה שאתה מדבר עכשיו.

חיים אורון: אלקין יודע לומר לך.

זאב אלקין: יודע אבל אין שום קשר.

זאב אלקין: הלוואי שהיה קשר.

חיים אורון: אני רוצה להבין מה זה השני מיליון שקלים האלה.

משה גפני: אני ממש לא מכיר את זה.

אופיר להב: מדובר בשני מיליארד שקלים לתוכנית במסגרת האגף לקליטה בקהילה, במסגרת הסכמים שעדיין לא עברו.

אופיר להב: מדובר בתוכנית לפעולות קליטה חברתית בנושאים שונים של האגף.

חיים אורון: הסכמים עם מי?

אופיר להב: הסכמים עם ש"ס.

חיים אורון: יש עולים חדשים של ש"ס?

חיים אורון: כאשר גדליה גל היה יושב על הכיסא הזה, הרבה פעמים הוא היה אומר שהוא לא כל כך מטומטם כמו שאני נראה.

חיים אורון: אני אומר שאני לא כל כך מטומטם כמו שאני נראה.

פניה קירשנבאום: בוכרים וגרוזינים.

חיים אורון: אני שואל אתכם.

חיים אורון: אפשר להפוך את הכנסת למה שהיא הולכת ונעשית, למילה שמתחילה בעברית ב-ב' וגם בשפות לועזיות ב-ב'.

חיים אורון: אני גם ישבתי אתמול בישיבה בה דנו ברפואת שיניים וישבו חברים ואמרו שצריך 60 מיליון שקלים, לוקחים אותם מסל התרופות והם אמרו שאני מכיר את הוויכוח הזה.

חיים אורון: הם אמרו שהם יביאו את הכסף מכספים קואליציוניים.

חיים אורון: אני לכן רוצה לדעת.

חיים אורון: אם יש כאן קופות שאפשר להביא לרפואת שיניים ואפשר להביא לבוכרים ואני רוצה להביא לצ'רקמנים, אני לא יודע למי בדיוק.

חיים אורון: שמעתי שעכשיו אלי ישי, שהוא רודף אחרי 1,200 ילדים מסכנים, הוא מביא 7,000 כי הוא מצא אותם ויגיירו אותם לחומרה והוא יביא אותם לארץ.

שי חרמש: בני המנשה.

חיים אורון: בני המנשה.

חיים אורון: אני לא מבין מה זה נקרא יהודים לכל דבר שמגיירים אותם לחומרה.

משה גפני: מיכאלי, זה נכון מה שהוא אומר?

אברהם מיכאלי: זה חד משמעית לא נכון כי יש החלטה לא להביא אותם.

שי חרמש: אלה עשרת השבטים.

חיים אורון: הייתה ידיעה גדולה.

משה גפני: אני צריך לדבר אתך פעם ביום כדי שתוכל למסור לי ידיעות על מה שקורה ב-ש"ס.

אברהם מיכאלי: תלוי איזה עיתונים הוא קורא.

משה גפני: יש הסכם קואליציוני עם ש"ס.

משה גפני: את זה הבנתי.

משה גפני: מבקשת סיעת ש"ס להעביר את זה למשרד הקליטה לצורך קליטה חברתית.

משה גפני: אי אפשר להוציא את הכסף מבלי שיהיה קריטריונים.

משה גפני: כך אני מבין.

אברהם מיכאלי: בוודאי.

משה גפני: זה הסיפור.

חיים אורון: אני מבין את ההתגייסות ואני מבין מה יהיה כאן.

חיים אורון: אני רק אומר לכם שאתם עולים על מסלול – אתם לא עולים אלא אנחנו כבר על המסלול הזה – וכאשר אני שומע שגם רפואת שיניים תבוא מכסף קואליציוני וגם תרופות יהיו מכסף קואליציוני, אני מציע שבמקום לעשות תקציב דו-שנתי, שיעשו בוכטה לכל חבר כנסת, נגיד 30 מיליון שקלים, והוא במהלך השנה יקצה את הכסף הזה, כמו בעיירה.

חיים אורון: אז גם יהיו קריטריונים ברורים וכך נעבוד.

חיים אורון: אתם מורידים את העסק הזה לרמות ואני לא רוצה לומר לפרוטוקול את המילה שמתחילה ב-ב'.

חיים אורון: זה לא יכול להתנהל בצורה כזאת.

חיים אורון: אי אפשר לנהל שום דיון רציני על שום סדר עדיפויות.

חיים אורון: נכון, זה לא על המיליארד וחצי של הביטחון, יכול להיות שצריך לתת שני מיליארד שקלים לבוכרים ויכול להיות שצריך לתת 4 מיליארד שקלים לבוכרים, אבל לא בצורות האלה כי זה לא נגמר.

משה גפני: דרך אגב, אני רוצה לומר לך שאנחנו קיבלנו במסגרת ההסכם הקואליציוני 120 מיליון שקלים.

משה גפני: אני מודיע עכשיו, אני מוותר על הכסף הזה, לא רוצה אותו, אני לא יכול לתת אותו לרפואת שיניים ואני לא יכול לתת אותו לדברים הכי חשובים בסל התרופות, אני לא יכול.

משה גפני: למה?

משה גפני: מכיוון שה-120 מיליון שקלים האלה חוזרים לכל סעיפי התקציב הרגילים שהאוצר תמיד מוציא אותם לפני התקציב ומחזיר אותם על פי הסכם קואליציוני.

משה גפני: אלה הפנימיות, זה הנושא של הסמינרים שהכסף שם וזה פשוט בניגוד לכל המקומות האחרים ואפשר להתווכח על זה אידיאולוגית.

משה גפני: אני מוותר על הכסף הזה, אני מקבל את העמדה שלך.

משה גפני: אני יודע לגביי אבל אני לא יכול לומר על מפלגות אחרות ואני לא יכול לדבר בשם ש"ס.

משה גפני: אני אומר על יהדות התורה משמעית.

אברהם מיכאלי: אתה יודע מה קרה במשרד הקליטה?

אברהם מיכאלי: הוציאו שם המון כספים.

אברהם מיכאלי: מה זה הסכם קואליציוני?

אברהם מיכאלי: העדפנו להחזיר למשרד הקליטה.

פניה קירשנבאום: בדצמבר 2008 השר הקודם והמנכ"ל הקודם של משרד הקליטה התחייבו על תוכנית ואוצ'רים לעולים חדשים.

אברהם מיכאלי: רוצים עלייה.

פניה קירשנבאום: הוציאו להם מזה 30 מיליון שקלים ומשרד הקליטה נתבע על ידי חברות שעשו הכשרה של עובדים.

פניה קירשנבאום: אנחנו הבאנו כסף.

פניה קירשנבאום: בכלל חשבנו על פרוייקטים אחרים אבל אמרו שנסגור את הנושא.

פניה קירשנבאום: בכסף קואליציוני כולו אתה לא מצליח לכסות את הצרכים של המשרדים אליהם אתה מעביר אותו.

משה גפני: תודה רבה.

משה גפני: אנחנו מצביעים.

משה גפני: נגד – 1 נמנע - 1 פניות מספר 302-303 – אושרו יש לנו עוד הרבה העברות אבל אני לא יכול להמשיך בהן עכשיו.

משה גפני: אנחנו נמשיך בסעיף הזה ביום שני.

משה גפני: אני מודה לכם.